**Əsl Azərbaycan sözlərinin yazılışı**

**1**. Azərbaycan dilinin lüğət tərkibində əksəriyyət təşkil edən milli sözlərin bir çoxu deyildiyi kimi yazılır: addım, dəniz, gəlin, günəş, qoşun, oğul və s.

**2**. Son səsi **[x]** və ya **[ğ]**kimi tələffüz olunan milli sözlər **q**hərfi ilə yazılır: ayaq, bar­maq, bulaq, dayanacaq, qatıq, qonaq, otaq, yaxşılıq, yanaq və s. Bu qəbildən olan sözlərə saitlə başlanan şəkilçi qoşulduqda yazıda **q~ğ**əvəzlənməsi baş verir: ota­­­ğa, bulağın, qonağımız və s.

**Qeyd:** Son səsi **[kʹ]**kimi tələffüz olunan bir qrup alınma sözlər də **q** hərfi ilə yazılır: filoloq, ittifaq, müstəntiq, natiq, şəfəq, texnoloq, üfüq, vərəq və s. Əsl Azərbaycan sözlərindən fərqli ola­­­raq, bu qəbildən olan sözlərin sonuna saitlə başlanan şəkilçi qoşulduqda yazıda heç bir də­yi­şik­lik baş vermir: filoloqa, şəfəqi, üfüqə və s.

**3**. Son səsi **[xʹ]**kimi tələffüz olunan iki və çoxhecalı milli sözlər **k**hərfi ilə yazılır: bilək, birlik, külək, ürək, üzərlik, üzük və s. Bu qəbildən olan sözlərə saitlə başlanan şəkilçi qoşulduqda yazıda **k~y**əvəzlənməsi baş verir: biləyi, bir­li­yimiz, ürəyim, üzüyün və s.

**Qeyd:** Söz sonunda **[k]** kimi tələffüz olunan əksər alınma sözlərə isə bu qayda şamil edil­mir, yəni onlarda əvəzlənmə baş vermir: əmlak-əmlaka, iştirak-iştirakımız, mexanik-mexanikə, şərik-şəriki, tex­nik-texnikin və s.

**4**. Son səsi həm [**t]**, həm də [**d]** kimi tələffüz olunan iki və çoxhecalı milli sözlər **d**ilə yazılır: bulud, palıd, söyüd və s. Bu qayda ona əsaslanır ki, həmin söz­lə­rə saitlə başlanan şəkilçi qoşulduqda sondakı samit [**d**] kimi səslənir.

**Qeyd:**Polad, sənəd, təqaüd və s. kimi alınma sözlər də bu qaydaya əsaslanır.

**5**. Son səsi həm [**k]**, həm də [**g]** kimi tələffüz olunan milli sözlər **g** hərfi ilə yazılır: çələng, pələng, səhəng, tüfəng və s. Dördüncü bənddəki qayda bu sözlərə də aiddir.

**Qeyd:** Bu qayda ahəng, qəşəng, nəhəng kimi alınma sözlərə də şamil edilir.

**6**. Son səsi həm [**c],** həm də [**ç]** kimi tələffüz olunan sözlər **c**hərfi ilə yazılır: kərpic, qılınc, ülgüc və s. Dördüncü bənddəki qayda bu bəndə də aiddir.

**7**. Ədəbi tələffüzdə ilk səsi [**ı**] ilə deyilən sözlər olmadığı üçün aşağıdakı milli sözlər **i**ilə yazılır: ilan, ildırım, ilğım, ilxı, ilıq, inanmaq, işartı, işıq və s.

**Alınma sözlərdə saitlərin yazılışı**

**8**. **O** saitli alınma sözlər [**a**] və ya [**o**] ilə tələffüz edilməsindən asılı olma­ya­raq, **o** ilə yazılır: avt**o**mat, ensikl**o**pediya, k**o**llec, k**o**llektiv, k**o**m­bi­nat, lab**o**rant, M**o**skva, m**o**tor, **o**byekt, **O**dessa, p**o**çtalyon, p**o**ema, p**o**eziya, pr**o**blem, pr**o­**fes­sor, s**o**list, vel**o**siped və s.

**9**. İkinci hecasındakı saiti [**i**], bəzən də [**ü**] ilə tələffüz olunan ərəbmənşəli sözlər ənənəvi-tarixi prinsipə əsasən **i** ilə yazılır: külli (miqdarda), müdir, müdrik, müflis, müxbir, müxlis, münbit, münsif, mürid, mürşid, müsibət və s.

**Qeyd:** Mühüm və üfüq sözlərindəki ikinci heca **ü** hərfi ilə yazılır.

**10.** Mənbə dildə tərkibində **u** saiti ilə yazılan və [yu] kimi tələffüz olunan aşağıdakı sözlər ədəbi dilimizin fonetik qaydalarına uyğun olaraq**ü** ilə yazılır: al**ü**minium,b**ü**lleten, b**ü**ro, j**ü**ri, karb**ü**rator, komp**ü**ter, L**ü**ksemburq, paraş**ü**t, s**ü**jet, t**ü**tor, uvert**ü**ra və s.

**11**. Sonu **a** saiti ilə bitən alınma sözlər iki cür yazılır:

a) Aşagıdakı sözlərin sonunda **a** hərfi ya­zıl­mır: aksiom, anket, ap­tek, atmosfer, fab­­rik, fonem, kaset, kayut, konfet, kontor, qəzet, qrafem, qravür, qrup, leksem, lent, ma­şın, perspektiv, planet, pyes, reklam, rezin, sistem, sis­tern, sitat, teorem, vitrin və s.

b) sonundakı **a** saiti atılarkən mənası anlaşılmayan və ya başqa məna verən sözlər mənbə dildəki kimi **a**hərfi ilə yazılır: botanika, doktrina, forma, kamera, qram­ma­tika, norma, poetika, poeziya, respublika, taktika və s. Belə sözlərin sonun­da **a** hərfi ya­zılmadıqda məna dəyişikliyi baş verir. Məsələn, botanika elm sahəsi olduğu hal­da, botanik sahə üzrə mütəxəssisdir.

**12**. “Azərbaycan dilinin orfoqrafiya lüğəti”nin 2013-cü il nəşrində metafor, profilaktori, sanatori şəklində verilmiş sözlərin **metafora, profilak­to­riya, sana­to­ri­ya** kimi yazılması tövsiyə olunur.

**13**. Mənbə dildə birhecalı olub, tələffüz zamanı, adətən, sonundakı iki samit arasına **i**və ya **ü**saiti artırmaqla tələffüz olunan ərəbmənşəli sözlər iki cür yazılır:

a) iki saitlə yazılanlar: ağıl, cisim, eyib, ətir, feil, fəsil, fikir, heyif, isim, izin, qəbir, qədir, qisim, meyil, Misir, nəsil, ömür, səbir, sətir, sinif, şeir,  şəkil, zehin;

b) bir saitlə yazılanlar: cəbr, əmr, əsl, həbs, həsr (etmək), hökm, hüsn,hüzn, hüzn, kəsr, qəbz, qəhr, qəsr, nəbz, nəfs, nəsr, sehr, sədr, üzr, üzv, zülm və s.,

Bu qisimdən olan sözlərin bir  çoxu  iki saitlə yazıldıqda başqa mənalı sözlər – paronimlər alınır: əsl –əsil, əsr – əsir, həsr – həsir, kəsr – kəsir, nəfs – nəfis və s.

**Söz köklərində samitlərin yazılışı**

**14**. Rus dilində tərkibində **ц** samiti olan Avropa mənşəli alınma sözlərin ya­zı­lışında aşağıdakı qaydalar əsas götürülür:

a) ümumi isimlər **s** ilə yazılır: aseton, dosent, konsert, lisey, sex, sement, senzura, sirk və s.

**Qeyd:**Vitse sözü istisnadır, **ts**ilə yazılır.

b) xüsusi isimlərdə sözün əvvəlində **s** ilə (Setkin, Sialkovski və s.); sözün ortasında və axırında isə**ts** (Motsart, Muromets, Vorontsov və s.) yazılır:

**15**. Rus dilində tərkibində **щ** hərfi olan alınma sözlərin yazılışında aşağıdakı qaydalar əsas götürülür:

a) sözün əvvəlində və sonunda işlənən **щ** samiti əvəzinə **ş** yazılır: borş, Şedrin, Şerba, Şors və s.

b) Sözün ortasında işlənən **щ** samiti əvəzinə qoşa **şş** yazılır: Quşşin, meşşan, Pleşşunov, Vereş­şa­gin və s.

**16**. Rus dili vasitəsilə dilimizə keçmiş  aşağıdakı alınma sözlər (ümumi və xü­susi isimlər) əslinə uyğun olaraq **h** hərfi ilə yazılır: Haaqa, Hamburq, har­mo­ni­ya, Havana, Hegel, hektar, heroqlif, Heyne, hidrogen, himn, hospital, Höte, hu­­­manizm və s.

**17**. Birinci və ikinci hecasındakı samiti, əsasən, [**m]** ilə tələffüz olunan sözlər **n** samiti ilə yazılır: anbar, günbəz, İstanbul, qənbər, sünbül, şənbə, tənbəl, zənbil.

**Kombayn, kombinat, kömbə, pambıq** sözləri istisnadır.

**18**. **-iy, -skiy** ilə qurtaran xüsusi isimlərin sonundakı **y** samiti yazılmır: Qorki, Mayakovski, Yaroslavski.

**19.** Kimyəvi element adları mənbə dildəki kimi yazılır: kalium, maqnezium, natrium və s.

**20**. Mənbə dildə [**c**] kimi tələffüz olunan alınma sözlər **c** hərfi ilə də yazılır: Cek London, cemper, Siciliya və s.

**21**. Mənbə dildə **g** samitli alınma sözlər **g** ilə də yazılır: biologiya, dialek­to­lo­giya, general, genezis, geologiya, gigiyena, gimnastika, gitara və s.

**22**. Aşağıdakı sözlərin mənbə dildəki yazılışı əsas götürülərək, **k** hərfi ilə yazıl­ma­sı məqsədəuyğun sayılır: əs**k**ər, əs**k**inas,  İs**k**əndər, iş**k**əncə və s.

**Qeyd**: Bu sözlər dilimizdə məhz tələffüzlərinə əsasən indiyədək **g** hərfi ilə yazılmışdır. Belə ki, mənbə dildə yanaşı gələn kar samitlərdən (sk, şk) ikincisi (k) tələffüzdə cingiltiləşərək, onun cingiltili qarşılığına (g) keçmişdir.

**23**. Mənbə dildə **w** samitli alınma sözlər Azərbaycan dilində **v**ilə yazılır: veb-sayt, Vilyam, vindos, vörd və s.

**Qoşasaitli və qoşasamitli sözlərin yazılışı**

**24**. Kökündə eynicinsli və müxtəlifcinsli qoşa sait işlənən alınma sözlər ədəbi dildəki tələffüzündən asılı olmayaraq, qoşa saitlə də yazılır: ailə, bədii, camaat, əcaib, əmtəə, ideal, maaş, müalicə, okean, saat, stadion, zəif və s.

**25**. Milyon və milyard sözləri mənbə dildəki yazılışından asılı olmayaraq, bu şəkildə yazılır.

**26**. Hecalarından biri **p**samiti  ilə bitib, sonrakı hecasının ilk samiti **[b]** kimi səslənən sözlər qoşa **pp**samitiilə yazılır: guppultu, hoppanmaq, şappıltı, tap­­pıl­tı, toppuz və s.

**27**. Hecalarından biri **k**samiti  ilə bitib, sonrakı hecasının ilk samiti **[g]** kimi səslənən sözlər qoşa **kk**samitiilə yazılır: mürəkkəb, mütəkkə, səkkiz və s.

**28**. Hecalarından biri **t**samiti  ilə bitib, sonrakı hecasının ilk samiti **[d]** kimi səslənən sözlər qoşa **tt**samitiilə yazılır: əlbəttə, hətta, Səttar və s.

**29**. Hecalarından biri **q** samiti ilə bitib, sonrakı hecasının ilk samiti **[kʹ]** kimi səslənən sözlər qoşa **qq**  samiti ilə yazılır: diqqət, doqquz, saqqal və s.

**30**. İki sait arasında gələn qoşa samitli sözlər qoşa samitlə yazılır: ballada, ka­­pella, kassa, klassik, qəyyum, libretto, nəqqaş, operetta, səyyar, şassi, vassal və s.

**Qeyd:** Mənbə dildə tərkibində **ll, nn, pp**qoşa samitləri olan alınma sözlər aşağıdakı kimi yazılır: paralel, anten, ton, qrup, aparat və s.

**31**. Mənbə dildə sonu qoşa samitlə bitən iki və ya çoxhecalı sözlər bir sa­mit­lə yazılır: hüsnxə**t**,  kiloqra**m**, kilova**t**, meta**l**, mühü**m**, rəsmxə**t,**sərhə**d və s.**

**32**. Təkhecalı sözlərin sonunda qoşa samitin hər ikisi yazılır: fənn, haqq, hiss, xətt, küll, rədd, sirr, vatt, zənn, zidd və s. Belə sözlərə samitlə başlanan şəkilçi artırdıqda onların kökündəki qoşa sa­mitlərdən biri düşür: fənn – fənlər, haqq – haqsız, xətt – xətdən, sirr – sirlər və s.

**Qeyd:**Bu qayda hiss və küll sözlərinə şamil edilmir. Çünki həmin sözlərin son samitlərindən bi­ri­ni atdıqda onlar başqa məna daşıyır: his (ocağın hisi), kül (siqaretin külü). Hiss sözünə yalnız –**siz** şəkilçisini artırdıqda kökdəki **s**samitlərindən biri ixtisar olunur.

**33**. Mənbə dildə bəzi təkhecalı və çoxhecalı sözlərin sonunda işlənən qoşa **ss**samitindənyalnız biri yazılır: ekspress – ekspres, konqress-konqres, stress – stres və s.

**34.**Mənbə dildə **ss** qoşa samiti ilə başlayan ssenari sözünün əvvəlində bir **s** hərfi yazılır: senari. Həmin sözdən düzələn sözlərdə də bu qaydaya əməl edilir.

**35.**Mənbə dildə söz ortasında qoşa**ss**samiti olan aşağıdakı sözlər də bir **s** hərfi ilə yazılır: masaj, pasaj, şose və s.

**36**. Mənbə dildə tərkibində qoşa **mm**samiti olan və sonu **a**saiti ilə bitən sözlər aşağıdakı kimi yazılır: diaqram, proqram, stenoqram, teleqram və s.

**37**. Əvvəlki orfoqrafiya lüğətlərində tərkibində - iyyat,- iyyət və -iyyə şə­kil­çisi olan sözlər qoşa **yy** samiti ilə yazılmışdır. Hazırda həmin sözlər bir [**y]** ilə tə­ləf­füz olunur. Buna görə də fonetik prinsipə əsaslanaraq tərkibində həmin şəkilçilər olan sözlərin bir **y** ilə yazılması məqsədəuyğun sayılır. Məsələn: cərrahiyyə - cər­ra­hiyə, döv­riy­yə – dövriyə, ədəbiyyat – ədəbiyat, fəaliyyət – fəaliyət, maliyyə – maliyə, üs­lu­biy­yat – üslubiyat və s.

**Qeyd:**Qəyyum, səyyah, səyyar, səyyarə, təyyar kimi sözlər istisnadır.

Ehtiyat, mərsiyə, saniyə, təhkiyə, tərbiyə, təziyə, tövsiyə

kimi sözlər isə indiyədək bir **y** ilə yazılmışdır və onların yazılışı olduğu kimi qalır.

**Şəkilçilərin yazılışı**

**38**. Sözdüzəldici şəkilçilər aşağıdakı kimi yazılır:

1)**Bir cür yazılan alınma şəkilçilər:**

**-i** şəkilçisi: cənubi, daxili, elmi, həyati,Naxçıvani, şimali, Şirvani, tarixi və s.

Sonu saitlə bitən sözlərdə bu şəkilçi **–vi** şəklində olur: ailəvi, dairəvi, Gəncəvi, kimyəvi, kütləvi  və s.

**-varı** şəkilçisi: buynuzvarı, qalxanvarı, üzükvarı, yüngülvarı və s.

-***stan***şəkilçisi: Samitlə bitən sözlərdə bu şəkilçinin əvvəlinə ahəng qanununa uyğun olaraq ı, i, u, ü saitləri artırılır: Dağıstan, Türkmənistan, Monqolustan, Türküstan.

Saitlə bitən sözlərdə isə şəkilçi olduğu kimi qalır: Gürcüstan.

2)**İki cür yazılan şəkilçilər:**

Kar samitlə bitənlərdə: **-qan, -kən**; cingiltili samitlə bitənlərdə **-ğan, -gən:**burulğan, çalışqan, deyingən, döyüşkən, sürüşkən, yapışqan və s.

3)**Dörd cür yazılan şəkilçilər:**

**-kı, -ki, -ku, -kü** şəkilçisi: axşamkı, bildirki, gündüzkü, onunku, səhərki və s.

Sifət və isim düzəldən **-ı, -i, -u, -ü** şəkilçisi: badımcanı, Ceyranı, çərkəzi, darçını, dərbəndi, gümüşü, narıncı,  novruzu, Vağzalı və s.

Sonu saitlə bitən sözlərdə bu şəkilçilərin əvvəlinə **y**samiti artırılır: bənövşəyi, buğdayı, xurmayı, sürməyi və s.

4) Feil köklərindən isim və sifət düzəldən şəkilçilər.

**Sonu kar samitlə bitən sözlərdə:**

**- qı, -ki, -qu, -kü:**asqı, pusqu, seçki, sürtkü və s.

**- qın, -kin, -qun,** **-kün:**bitkin, ötkün, satqın, tutqun və s.

**Sonu cingiltili samitlə bitən sözlərdə:**

**-ğı,** **-gi, -ğu -gü**: bölgü, çalğı, vergi, vurğu;

**-ğın, -gin, -ğun, -gün**: əzgin, qırğın, süzgün, yorğun.

**39**. Rəqəmlə yazılan miqdar saylarına mənsubiyyət və hal şəkilçiləri əlavə edildikdə şəkilçidən əvvəl defis qoyulur: 2-yə, 3-də, 5-i, 6-nın, 17-si, 20-dən.

Ərəb rəqəmlərindən sonra ahəngə görə sıra sayının şəkilçisi ixtisarla **(-cı, -ci, -cu, -cü**) yazılır: 2-ci, 3-cü, 6-cı, 10-cu.

**40**.Roma rəqəmlərindən sonra şəkilçi yazılmır: beşinci – V, onuncu – X və s.

**Mürəkkəb sözlərin yazılışı**

**41**. Aşağıdakı mürəkkəb sözlər bitişik yazılır:

a) bir vurğu ilə deyilən müxtəlif sözlər: arabir, balacaboy, beşillik, beş­mər­təbəli, bugünkü, Bülbüloğlu, Çər­kəz­qızı, dilucu, Əliağa, gülərüz, günəbaxan, hərgecəki, Həsənoğlu, köhnəfikirli, qalxanabənzər, qanunvericilik, qara­saç­lı, Qənbərqızı, qurultayqabağı, müxtəliftərəfli, özbaşınalıq, soyuqqanlı, türk­mən­şəli, ucdantutma, ümum­b­ə­şə­ri, yenifikirli və s.

b) eyni feil kökünün təkrarı və **a, ha** bitişdiricilərinin vasitəsilə yaranan mürəkkəb isimlər: gəlhagəl, qaçaqaç, tutatut, vurhavur  və s.

**Qeyd:** Sözün kökü kar samitlə bitdikdə **a**, cingiltili samitlə bitdikdə isə **ha** bitişdiricisi yazılır.

c) eyni sözün təkrarı və **ba, bə** bitişdiricisinin vasitəsilə yaranan mürəkkəb zərflər: addımbaaddım,  aybaay, günbəgün,ilbəil və s.

ç) kino və foto sözləri ilə başlanan mürəkkəb isimlər: fotoalbom, fotomüxbir, kinofilm, kinoteatr və s.

**42**. Tərkibində **anti, audio, avia, avto, makro, mikro, mini, mono, multi, nano, neo, post, super, ultra**hissəcikləri olan mürəkkəb sözlər bitişik yazılır: antivirus, multikulturalizm, superdövlət, supermarket, aviasalon, avtopark, miniavtobus, nanotexnologiya, nanohissəcik, neofaşizm, neorealizm, postsovet, postmodernizm və s.

**43.** Tərkibindəki sözlərin səciyyəsindən asılı olaraq aşağıdakı mürəkkəb sözlər defislə yazılır:

a) qoşa sözlər: adda-budda, aşıq-aşıq, az-maz, dedi-qodu, əzik-üzük,  həlləm-qəlləm, kağız-kuğuz,qara-qura, qonaq-qara, sür-sümük, top-top və s.

b) tərkibində **eks, əks, kontr, qeyri, ober, veb** hissəcikləri olan mürək­kəb sözlər: eks-prezident, əks-səda, kontr-admiral, qeyri-adi, qeyri-iradi, ober-leytenant, veb-dizayner, veb-səhifə, vitse-admiral;

c)izafət tərkibləri: həddi-büluğ, külli-aləm, külli-ixtiyar, nöqteyi-nəzər, tərcümeyi-hal, tərzi-hərəkət;

ç) cəhətlər arasını bildirən mürəkkəb sözlər: cənub-qərb, şərq-qərb, şimal-şərq;

d) tərkibində mənaca bir-birinə yaxın və ya zidd anlayışları bildirən sözlər: ab-hava, adlı-sanlı, ağıllı-kamallı, alğı-satqı, az-çox,  baş-ayaq, dərə-təpə, dinməz-söyləməz, elə-belə, gec-tez, iki-üç, naz-qəmzə, nəvə-nəticə,  ölüm-itim, pis-yaxşı, söz-söhbət, təhvil-təslim,  ucsuz-bucaqsız və s.

e) ölçü vahidlərini bildirən isimlər: kiloelektron-volt, kilovat-saat, qram-kalori və s.

ə) birinci tərəfi sifətin dərəcə əlaməti kimi işlənən **açıq** və **tünd** sözlərinin, eləcə də müəyyən məna çalarlığı bildirən **ala** sözünün iştirakı ilə yaranan mü­rək­kəb sifətlər: açıq-sarı, ala-seyrək, tünd-göy və s.

**Köməkçi sözlərin yazılışı**

**44.** **İdi, imiş, ikən** köməkçi sözləri adlardan (isim, sifət, say, əvəzlik) və saitlə qurtaran zərflərdən və feillərdən sonra ayrı, samitlə bitən feillərdən sonra həm ayrı, həm də ilk saiti buraxılaraq, şəkilçiləşmiş variantlarda bitişik yazılır: ata idi, ata ikən, ata imiş, gəlirkən, gəlməli idi, gəlməli ikən, gəlməli imiş,  gəlmiş imiş,gəlmişdi, uşaq idi,  uşaq ikən, uşaq imiş və s.

**Qeyd:** Saitlə bitən feillərdən sonra gələn bu köməkçi sözlərin ilk saiti buraxılaraq**y** bitiş­diri­cisinin əlavəsi ilə yazılışı da məqbul sayılır: almalıydı, gəlməliymiş, alaydı, alasıydı, gəl­mə­liy­di və s.

**45.** Qoşmalar iki cür yazılır:

1) birhecalı qoşmalar (**-can, -cən, -dək, -tək**) aid olduqları sözə bitişik yazılır: dağacan, evəcən, küçəyədək, quştək;

**Qeyd:** **Xas** qoşması istisnadır, aid olduğu sözdən ayrı yazılır: Bu dilə xas xüsusiyyət.

2) ikihecalı qoşmalar (**ilə. kimi, qədər, ötrü, təki, təkin, üçün**) aid olduqları sözdən ayrı yazılır: evə qədər, adam kimi, ondan ötrü, sənin təki, şagird üçün.

**Qeydlər:**

**1) İlə** qoşması samitlə bitən sözlərdə ahəng qanununa uyğun olaraq **-la, -lə**şəklində bitişik yazıla bilər: çəkiclə, qatarla, qələmlə və s.

**2)**etibarilə, köməyilə, məqsədlə, məqsədilə, münasibətilə, vaxtilə,vasitəsilə sözləri yalnız bu şəkildə yazılır.

**46**. Aşağıdakı mürəkkəb bağlayıcılar bitişik yazılır: çünki, habelə, halbuki, həmçinin, hərçənd, hərgah, nəinki, yaxud, yainki.

**47**. Aşağıdakı bağlayıcılar və bağlayıcı sözlər ayrı yazılır: belə ki, bu­na görə də, bunun üçün, bununla da, daha da, guya ki, həm də, odur ki, ona görə də, ona görə, onun üçün də, tutaq ki, və ya, və yaxud, yoxsa ki.

**48**. Ədatlar sözlərdən ayrı yazılır: daha gözəl, dedim də, di get, ən yaxşı, gör ha, lap pis, sən ki.

**-mı, -mi, -mu, -mü; -sana, -sənə** və **-ca, - cə** ədatları istisnadır. Onlar aid olduqları sözlərə bitişik yazılır: A kos-kosa, gəlsənə, torbanı doldursana?İndicə gəlmişsən?Kitabdırmı? Qəşəngdirmi? Oxudumu? Yaxşıca dincəldim.

**Qeyd:** **-mı, -mi, -mu, -mü** sual ədatı **-da, -də**  köməkçi nitq hissəsindən sonra işləndikdə ayrı yazılır: O, yenə də mi danışacaq? Sən də mi gedirsən?

**49**. Eyni nidanın təkrarından əmələ gələn nidalar defislə yazılır: bəh-bəh, ha-ha-ha, pəh-pəh, uy-uy, vay-vay

**50**. Müxtəlif sözlərdən əmələ gələn nidalar ayrı yazılır: ay aman, ay haray.

**Birinci hərfi böyük yazılan sözlər**

**51**. Ad, soyad və təxəllüs bildirən sözlərin (bəy, oğlu və qızı sözlərindən başqa) birinci hərfi böyük yazılır: Bəxtiyar Vahabzadə, İmadəddin Nəsimi, Mehdi Hüseynzadə, Məhəmməd Füzuli, Mirzə Fətəli Axundzadə, Nizami Gəncəvi, Sə­məd Vurğun, Süleyman Rüstəm, Süleyman Sani Axundov, Şah İsmayıl Xətai,Uzun Həsən, Üzeyir bəy Əbdülhüseyn oğlu Hacıbəyli və s.

**Qeyd:** Xüsusi isimlər cəm şəkilçisi qəbul etdikdə də böyük hərflə yazılır: Nizamilər, Füzulilər, Hacı Qaralar, Həzi Aslanovlar, Mehdi Hüseynzadələr və s.

**52**. Bədii əsərlərdə heyvanlar və cansız əşyalar surət kimi işləndikdə böyük hərflə yazılır: Alapaça, Badə, Bəng, Bozdar, Qarğa, Qırat, Məstan, Samo­var, Tülkü və s.

**53**. Tarixi hadisələrin, dövrlərin, sülalələrin, nomenklatur terminlə işlənən yer adlarının, eləcə də qədim yazılı abidələrin və s. adlarının birinci sözünün ilk hərfi böyük yazılır: Azadlıq meydanı, Çaldıran döyüşü, Dəmir dövrü, Xəzər dənizi, Orxon-Yenisey abidələri, Sasanilər dövrü, Səfəvilər sülaləsi, Şuşa qalası Ver­sal sülhü, Vətən müharibəsi, Yeddiillik müharibə və s. Belə mürəkkəb adlara fərq­lən­di­ri­ci söz əlavə olunduqda onun da birinci hərfi böyük yazılır: Orta Paleolit dövrü, Son Paleolit dövrü.

**54**. Ölkələrin, muxtar respublikaların, vilayət və diyarların rəsmi adlarının tərkibindəki bütün sözlərin ilk hərfi böyük yazılır: Azərbaycan Respublikası, Bir­ləşmiş Ərəb Əmirlikləri, İran İslam Respublikası, Naxçıvan Muxtar Respublikası.

**55**. Yaradanın və səmavi kitabların adları böyük hərflə yazılır: Allah, Rəbb, Tanrı, Bibliya, Əhdi-cədid, Əhdi-ətiq, İncil, Qurani-kərim, Tövrat, Zəbur və s.

**56**. Planet adları, mifonimlər böyük hərflə yazılır: Ay, Günəş, Ülkər; Afrodita, Herakl, Zevs və s.

**57**. Yüksək dövlət vəzifələri (Azərbaycan Respublikasının Prezidenti, Azər­baycan Respublikasının Baş Naziri, Azərbaycan Respublikası Milli Məclisinin Sədri), nazirlik, komitə, birlik, cəmiyyət, qurum, akademiya, universitet, texnikum, teatr, filarmoniya, siyasi partiya, eləcə də tarixi günlərin və s. adlarının tərkibindəki bütün sözlərin (adına, üzrə kimi yardımçı sözlərdən başqa) birinci hərfi böyük yazılır: Azərbaycan Respublikasının Milli Məclisi, Azərbaycan Respublikasının Nazirlər Kabineti, Azərbaycan Respublikasının Xarici İşlər Nazirliyi, Azərbaycan Milli Elmlər Akademiyası Nəsimi adına Dilçilik İnstitutu, Bakı Beynəlxalq Multikulturalizm Mərkəzi, Yeni Azərbaycan Partiyası, M.Maqomayev adına Azərbaycan Dövlət Filarmoniyası, Heydər Əliyev adına Bakı Beynəlxalq Aeroportu, Azərbaycan Dövlət Nəşriyyatı, M.Mirqasımov adına Respublika Klinik Xəstəxanası, Bakı Şəhər İcra Hakimiyyəti, Ağstafa Rayon Təhsil Şöbəsi və s.

**Qeydlər:**

**1)** Tərkibində gün sözü olan və təqvimə düşən əlamətdar günlərin adlarında bütün sözlər böyük hərflə yazılır: Beynəlxalq Ana Dili Günü, Beynəlxalq Qadınlar Günü, Dünya Azər­bay­can­lı­larının Həmrəyliyi Günü və s.

**2)**Azərbaycan Respublikasının Təhsil naziri, Azərbaycan Respublikasının Səhiyyə naziri tipli mürəkkəb adlarda sahə bildirən söz (Səhiyyə) böyük, vəzifə bildirən söz (nazir)  kiçik hərflə yazılır.

**3)**Tərkibində şöbə, lisey, gimnaziya, vəqf, məktəb sözləri olan mürəkkəb adlarda ilk söz böyük, sonrakı sözlər kiçik hərflə yazılır: Avropa liseyi, Dəyanət vəqfi, Humanitar fənlər gimnaziyası, Humanitar siyasət məsələləri şöbəsi, Uşaq-gənclər şahmat məktəbi və s.

**58**. Aşağıdakı mürəkkəb adların tərkibində olan sözlərin ancaq birincisi  böyük hərflə yazılır:

a) məşhur tarixi gün və bayram adlarında: İyirmi yanvar (20 Yanvar), Qurban bayramı, Səkkiz mart (8 Mart), Novruz bayramı və s.

b) tərkibində okean, dəniz, çay, göl, şəhər, rayon, qəsəbə, kənd, prospekt, meydan, küçə, xiyaban, saray, qala, türbə, qoruq, boğaz, düz, ada, burun, körpü, düzənlik, dağ, səhra, dərə sözləri olan adlarda: Sakit okean, Qara dəniz, Kür çayı, Baykal gölü, Bakı şəhəri, Salyan rayonu, Şüvəlan qəsəbəsi, Hökməli kəndi, Neftçilər prospekti, Azadlıq meydanı, Ə.Cavad küçəsi, Şəhidlər xiyabanı, Səadət sarayı, Ramana qalası, Möminə xatun türbəsi, Şirvan qoruğu, Dardanel boğazı,  Mil düzü, Nargin adası, Xudafərin körpüsü, Culfa düzənliyi, Kəpəz dağı, Yasamal dərəsi, Qaraqum səhrası, İynə burnu.

**59**. Fəxri adların özək hissəsini təşkil edən ilk söz böyük hərflə, sonrakı söz kiçik hərflə yazılır: Azərbaycan Respublikasının Əməkdar müəllimi, Azərbaycan Res­­publikasının Əməkdar incəsənət xadimi, Azərbaycan Respublikasının Xalq şairi və s.

**Qeyd:**Azərbaycan Milli Qəhrəmanı mürəkkəb adında hər üç söz böyük hərflə yazılır.

**60**. Orden, medal, bədii əsər, opera, balet, kinofilm, qəzet, jurnal, kinoteatr, mehmanxana, nəşriyyat, kafe, restoran, düşərgə, yeməkxana, mağaza və s. adları dırnaqda və böyük hərflə yazılır: “İstiqlal” ordeni, “Azərbaycan Bayrağı” ordeni, “Ata və oğul” povesti, “Yeddi gözəl” baleti, “Uzaq sahillərdə” filmi, “Azər­bay­can” qəzeti, “Cücələrim” kafesi, “Bahar” mağazası, “Badamlı”, “İstisu” mi­ne­ral suları...

**Qeyd:**Dırnaqda yazılan belə adlara artırılan şəkilçi dırnaqdan kənarda yazılır: “Xalq qəzeti”nin bugünkü nömrəsi, “Yeddi gözəl”in ilk tamaşası və s.

**61**. Mirzə, hacı, şeyx, seyid, şah, soltan, bəyim və s. sözlər rütbə, ləqəb və titul bildirib, sözlərdən əvvəl gəldikdə böyük hərflə, sözlərdən sonra gəldikdə isə kiçik hərflə yazılır: Fətəli xan, Hacı Qara, Heyran  xanım, Mirzə Fətəli, Nadir şah, Seyid Əzim, Soltan Mahmud, Şah İsmayıl, Şeyx Nəsrullah və s.

**Qeyd:**Ağa, bəy, xan, xanım sözləri insan adlarının tərkib hissələrini təşkil etdikdə bitişik yazılır: Ağacavad, Ağabəy, Əlibəy, Xanoğlan, Böyükxanım və s. Həmin sözlər adlara qoşularaq titul kimi və ya hörmət məqsədilə işləndikdə isə ayrı yazılır: Abbasqulu ağa (Bakıxanov), Üzeyir bəy (Hacıbəyli), Fətəli xan (Xoyski), Fatma xanım  (Kəminə) və s.

**İxtisarlar (abreviaturlar)**

**62**. İxtisarlar üç cür yazılır:

1. Tam ixtisarlar aid olduqları sözlərə (xüsusi və ya ümumi isimlər) uyğun olaraq böyük və ya kiçik hərflə yazılır: AR (Azərbaycan Respublikası), BMT (Birləşmiş Millətlər Təşkilatı), MM (Milli Məclis), m. (metr), c. (cild) və s.

2. Yarımçıq ixtisarlar aid olduqları sözlərə uyğun olaraq, böyük və kiçik hərflərlə, mürəkkəb adların tərkib hissələri isə bitişik yazılır: akad. (akademik), prof. (professor), Azərkitab (Azərbaycan kitabı), AzərTAC (Azərbaycan Teleqraf Agentliyi) və s.

3. Sözün orta hissəsinin düşməsi ilə yaranan ixtisarlar defislə yazılır: d-r (doktor), z-d (zavod) və s.

**63**. İxtisarlara əlavə edilən şəkilçilər onların tələffüzünə uyğun olaraq ya­zılır: AMEA-dan, BMT-yə, MDB-nin və s.

**Sözün sətirdən sətrə keçirilməsi**

**64**. Sözlər yeni sətrə hecalarla keçirilir: və-tən, mək-təb-li-lər və s.

Sözün bir saitdən ibarət olan hecasını sətrin sonunda saxlamaq və ya yeni sət­rə keçirmək olmaz: a-ilə, a-zadlıq, iddi-a və s. Bu qəbildən olan sözlər sətirdən sətrə bu şəkildə keçirilir: ai-lə, azad-lıq, id-dia və s.

**65**. Saylar rəqəmlə yazıldıqda onlara artırılan şəkilçilər sətirdən sətrə ke­çi­ril­mir: 5-cilər, 7-ci, 9-da və s.

**66**. Mürəkkəb ixtisarlar və onlara artırılan şəkilçiləri də sətirdən sətrə ke­çirmək məqbul sayılmır: ADTU-da, BMT-nin, BDU-ya və s.

**67**. Ad və ata adlarının bir hərfdən ibarət qısaltmalarını (M.F.Axundzadə, M.S.Ordubadi və s.) sətrin sonunda saxlamaq olmaz.

**68**. Durğu işarələri (tire, defis, mötərizə, dırnaq işarələri və s.) yeni sətrə keçirilmir.

**69**. Vaxtilə apostrofla yazılan cürət, məşəl, vüsət və s. sözlər apostrofa görə cür-ət, məş-əl, vüs-ət kimi sətirdən sətrə keçirilirdi. Bu qəbildən olan sözlərin aşağı­­dakı şəkildə sətirdən sətrə keçirilməsi məqsədəuyğun sayılır: Qu-ran, cü-rət, he-yət, Kə-nan, mə-sud, mə-sul, mə-şəl, Sə-nan, sü-rət,vü-sət və s.

Əlaqə nömrəsi: (+994 12) 537 20 81, 537 20 89